Ta fasu: Harkallar 781bn ce ta sa aka fatattaki shugaban TCN ▷ Legit.ng
Yadda harkallar N781bn ta sa aka sallami shugaban TCN
Tsohon manajan daraktan hukumar rarrabe wutar lantarki ta Najeriya (TCN), Usman Gur Mohammed, an sallamesa ne a kan wata badakar wutar lantarki wacce ta kai kimanin dala biliyan biyu, kusan naira biliyan 781, jaridar Daily Trust ta gano.
Takardar sallamar manajan daraktan na dauke da sa hannun shugaban kasa Muhammadu Buhari da tsohon shugaban ma'aikatansa, Abba Kyari.
An kuma maye gurbinsa da Injinaya Sule Ahmed Abdulaziz, a matsayin mukaddashin manajan daraktan.
Wannan sallamar ta jawo cece-kuce mai tarin yawa don kuwa har hukumar rarrabe wutar lantarkin tayi zanga-zanga.
Tuni TCN bata da kwamitin zartarwa har zuwa 2014 inda tsohon shugaban kasa Jonathan ya kafa kwamitin mai mambobi 17 karkashin shugabancin Injiniya Haman Tukur a watan Augustan 2013.
An rantsar da Tukur tare da tawagarsa a watan Satumban 2013 amma sai ya yi murabus a watan Janairu 2014 sakamakon wata harkallar N3.85bn.
Har a halin yanzu, tubabben shugaban hukumar rarrabe wutar lantarki da kuma mukaddashin shugaban duk basu samu wasika daga ministan ba.
Hakazalika, an gano cewa tsohon shugaban bai iya cire komai daga ofishinsa ba saboda da karfi da yaji aka fitar da shi yayin da jami'an tsaro suka rako sabon zuwa ofishin.
Amma kuma korarren shugaban TCN din ya ce bashi da masaniya game da wata harkalla da ya toshe kuma bai san maganar wasu kudade ba.
A wani labarin kuma, mun ji cewa Abike Dabiri-Erewa, shugaban hukumar da ke kula da 'yan Najeriya da ke ci-rani a kasashen waje, NIDCOM, a ranar Lahadi sun yi musayar kalamai da Ministan Sadarwa a kan zargin korar maaikatanta daga ofishinsu.